VII Karl (Fransa kralı)
VII Karl (fr. Charles VII) və ya Müzəffər Karl (fr. Charles le Victorieux) (d. 22 fevral 1403 — ö. 22 iyul 1461) — Fransa kralı. Karl Yüzillik müharibənin ortasında Fransa üçün olduqca çətin bir dönəmdə taxta çıxdı. İngiltərə kralı və Burqundiya hersoqunun müttəfiq birlikləri paytaxt Paris və Fransa krallarının ənənəvi tacqoyma mərasimlərini keçirdiyi Reyms şəhəri də daxil olmaqla, bütün şimali Fransanı işğal etmişdi. Bundan başqa atası VI Karl 1420-ci ildə onu varislikdən çıxarmış, onun yerinə İngiltərə kralı V Henri və onun şəcərəsini Fransa taxtının varisi elan etmişdi. Digər tərəfdən ölkənin daxilində də yerli zadəganlar arasında siyasi mübarizə və silahlı çatışmalar davam edirdi. Paytaxt ələ keçirildiyi üçün kral sarayı Luara çayı sahilindəki Burj şəhərinə köçürüldü və bu səbəblə onu Burj kralı adlandırdılar. Çünki Fransa kralının əlində Burj və onun ətrafındakı bəzi kiçik əyalətlər qalmışdı. Fransada Janna d'Arkın rəhbərlik etdiyi və ölkədəki yadellilərə qarşı tərtib olunan ayaqlanmayla Karlın iqtidar gücü daha da artdı. Yerli əhalinin də dəstəyini alaraq Luara çayı boyunca yerləşən bütün qalaları sırayla azad etməyə başladı. Yerli ingilis qoşunlarının məğlub edilməsinin ardından Reyms şəhərinin əhalisi kral qoşunlarına qapıları açdı və beləcə, 1429-cu ildə burada Karlın tacqoyma mərasimi baş tutdu. Bir neçə il sonra 1436-cı ildə bağlanan sazişlə İngiltərə-Burqundiya ittifaqı pozuldu və ertəsi il Paris şəhəri azad olundu. 1453-cü ildə fransızlar Kale bölgəsi istisna olmaqla, ingilisləri tamamilə ölkədən qovub çıxardılar. Karlın son illəri üsyankar oğlu və gələcəkdəki Fransa kralı Lüdoviklə siyasi və hərbi mübarizə aparmaqla keçdi.